b'\n_START_ARTICLE_\nPisti\xc3\xa4iset\n_START_SECTION_\nYleispiirteit\xc3\xa4\n_START_PARAGRAPH_\nPisti\xc3\xa4isten ruumiin pituus vaihtelee lajin mukaan huomattavasti: alle millimetrist\xc3\xa4 jopa seitsem\xc3\xa4\xc3\xa4n senttimetriin. Aikuisen hy\xc3\xb6nteisen p\xc3\xa4\xc3\xa4ss\xc3\xa4 on isot verkkosilm\xc3\xa4t ja p\xc3\xa4\xc3\xa4laella kolme pistesilm\xc3\xa4\xc3\xa4. Tuntosarvissa on 3\xe2\x80\x9360 jaoketta, mutta tavallisin m\xc3\xa4\xc3\xa4r\xc3\xa4 on naaraalla 12 ja koiraalla 13 jaoketta. Siipi\xc3\xa4 on kaksi ulkon\xc3\xa4\xc3\xb6lt\xc3\xa4\xc3\xa4n toisistaan eroavaa paria. Siivet ovat l\xc3\xa4pin\xc3\xa4kyv\xc3\xa4t ja siipisuonitus on melko yksinkertainen. Er\xc3\xa4ill\xc3\xa4 ryhmill\xc3\xa4 siivet ovat kokonaan surkastuneet (esimerkiksi mutipisti\xc3\xa4isilt\xc3\xa4) tai siivellisyys kattaa vain osan hy\xc3\xb6nteisen elinkaaresta (esimerkiksi muurahaisilla). Suuosat vaihtelevat suuresti. Periaatteessa pisti\xc3\xa4isten suuosat ovat purevat, mutta joillakin ryhmill\xc3\xa4 alahuulesta muodostunut imuk\xc3\xa4rs\xc3\xa4 on p\xc3\xa4\xc3\xa4asiallinen ravinnonottotapa._NEWLINE_Pisti\xc3\xa4isten tunnusomainen piirre on takaruumiin k\xc3\xa4rjess\xc3\xa4 sijaitseva pistin. Pistin voi olla jatkuvasti esill\xc3\xa4, tai hy\xc3\xb6nteinen voi vet\xc3\xa4\xc3\xa4 sen suojaan takaruumiinsa sis\xc3\xa4lle. Pistin on kehittynyt munanasettimesta, ja sek\xc3\xa4 saha- ett\xc3\xa4 loispisti\xc3\xa4islajeilla se palvelee edelleen t\xc3\xa4t\xc3\xa4 tarkoitusta. Hoikkatyvisten alalahkossa on kuitenkin lajeja, joilla pistimeen liittyy myrkkyrauhanen. Myrkky\xc3\xa4 k\xc3\xa4ytet\xc3\xa4\xc3\xa4n yht\xc3\xa4\xc3\xa4lt\xc3\xa4 saaliin tainnuttamiseen ja toisaalta puolustautumiseen vihollista vastaan. Joillakin lajeilla, kuten monilla muurahaisilla, pistin saattaa puuttua, mutta myrkkyrauhanen on silti olemassa._NEWLINE_Vapaina liikkuvat pisti\xc3\xa4isten toukat muistuttavat melko paljon perhosten toukkia. K\xc3\xa4sn\xc3\xa4jalkoja on kuitenkin aina 6\xe2\x80\x938 paria, mutta perhostoukilla niit\xc3\xa4 on korkeintaan viisi paria. P\xc3\xa4\xc3\xa4 erottuu yleens\xc3\xa4 hyvin toukan muusta ruumiista. Yhdyskuntina tai loisina el\xc3\xa4vien pisti\xc3\xa4isten toukkien raajat ovat surkastuneet. Muodonvaihdos on t\xc3\xa4ydellinen.\n_START_SECTION_\nElintavat\n_START_PARAGRAPH_\nHistoriallisesti pisti\xc3\xa4iset on jaettu sahapisti\xc3\xa4isiin (Symphyta), loispisti\xc3\xa4isiin (Parasitica) ja myrkkypisti\xc3\xa4isiin (Aculeata). Aikuiset pisti\xc3\xa4iset voivat olla joko petoja, kasvisper\xc3\xa4isell\xc3\xa4 ravinnolla el\xc3\xa4vi\xc3\xa4 tai sekasy\xc3\xb6ji\xc3\xa4. My\xc3\xb6s monilla kasviravintoa aikuisena nauttivilla lajeilla toukat vaativat el\xc3\xa4inper\xc3\xa4ist\xc3\xa4 ravintoa, mink\xc3\xa4 vuoksi lahkossa on runsaasti lajeja, joilla aikuinen ker\xc3\xa4\xc3\xa4 maastosta toukkia ja muita hy\xc3\xb6nteisi\xc3\xa4 pes\xc3\xa4\xc3\xa4ns\xc3\xa4, vaikkei se itse sy\xc3\xb6 niit\xc3\xa4. Sahapisti\xc3\xa4isten toukat el\xc3\xa4v\xc3\xa4t kasviravinnolla joko vapaina kasvillisuuden joukossa tai puuaineksen sis\xc3\xa4ll\xc3\xa4, ja er\xc3\xa4\xc3\xa4t lajit ovat taloudellisesti huomattavia tuholaisia._NEWLINE_Erityisen yleisesti lahkossa esiintyy muiden selk\xc3\xa4rangattomien loisia, tarkalleen ottaen parasitoideja. Parasitoidit ovat erikoistuneita loisia, jotka laskevat munansa munanasettimen avulla tavallisimmin toisten hy\xc3\xb6nteisten toukkiin. Kuoriuduttuaan munasta pisti\xc3\xa4istoukka alkaa sy\xc3\xb6d\xc3\xa4 elossa olevan is\xc3\xa4nt\xc3\xa4ns\xc3\xa4 elimi\xc3\xa4, kunnes se lopulta surmaa is\xc3\xa4nn\xc3\xa4n ja kaivautuu ulos koteloitumaan. Joskus yhdess\xc3\xa4 toukassa loisii vain yksi pisti\xc3\xa4istoukka, kun taas joillakin lajeilla, kuten vainokaisilla, yksi is\xc3\xa4nt\xc3\xa4toukka voi saada sis\xc3\xa4lleen kokonaisen lauman pisti\xc3\xa4istoukkia. Er\xc3\xa4\xc3\xa4t loispisti\xc3\xa4iset ovat jopa loistenloisia, eli niiden toukat el\xc3\xa4v\xc3\xa4t muiden loispisti\xc3\xa4isten toukissa. Er\xc3\xa4it\xc3\xa4 loispisti\xc3\xa4isi\xc3\xa4 k\xc3\xa4ytet\xc3\xa4\xc3\xa4n hyv\xc3\xa4ksi biologisessa torjunnassa._NEWLINE_Lis\xc3\xa4\xc3\xa4ntyminen tapahtuu tavallisimmin suvullisesti, mutta esimerkiksi osa kiilupisti\xc3\xa4isist\xc3\xa4 kykenee lis\xc3\xa4\xc3\xa4ntym\xc3\xa4\xc3\xa4n neitseellisesti._NEWLINE_Vaikka useimmat pisti\xc3\xa4iset el\xc3\xa4v\xc3\xa4t erakkoina, joillekin lajeille on tyypillist\xc3\xa4 parvien ja yhdyskuntien muodostaminen. Erityisesti pitk\xc3\xa4lle kehittynyt aitososiaalisuus monimutkaisine yhdyskuntarakenteineen on yleinen piirre pisti\xc3\xa4isten lahkossa.'